Miercuri, la Palatul Cotroceni, Preşedintele Klaus Iohannis l-a primit pe Secretarul General al Organizaţiei pentru Cooperare şi Dezvoltare Economică (OCDE), Mathias Cormann.
În cadrul întâlnirii, au fost abordate priorităţile şi principalele provocări actuale legate de asigurarea stabilităţii macroeconomice, consolidarea fiscal-bugetară şi crearea unui climat favorabil investiţiilor şi creşterii economice în România.
Preşedintele Iohannis a reiterat angajamentul larg al ţării faţă de obiectivul aderării la OCDE. El a subliniat că acesta reprezintă o prioritate strategică.
"Președintele Klaus Iohannis a salutat lansarea celui de-al doilea Studiu Economic al României și a apreciat contribuția semnificativă pe care analiza OCDE o are din perspectiva nevoilor de reformă și a obiectivelor țării noastre privind o creștere economică sustenabilă", arată Administrația Prezidențială.
Lansarea ediţiei 2024 a Studiului Economic OCDE pentru România
Vizita Secretarului General al OCDE la Bucureşti a coincis cu lansarea ediţiei 2024 a Studiului Economic OCDE pentru România. Administraţia Prezidenţială a salutat această lansare, evidenţiind importanţa analizei Organizației în procesul de reformă şi în atingerea obiectivelor de creştere economică sustenabilă ale ţării.
În cadrul întrevederii, au fost discutate stadiul şi perspectivele aderării României la OCDE. S-au analizat și concluziile Studiului Economic şi evoluţiile regionale şi internaţionale relevante pentru economia românească. Preşedintele Iohannis a subliniat nevoia de a continua alinierea la standardele şi bunele practici ale Organizației într-un ritm susţinut.
"Președintele Klaus Iohannis a reconfirmat angajamentul politic larg față de obiectivul aderării, evidențiind că obținerea statutului de membru OCDE constituie o prioritate strategică pentru țara noastră", a mai spus sursa citată.
Mesaj de mulțumire pentru sprijinul oferit de OCDE
De asemenea, Preşedintele Iohannis a recunoscut sprijinul acordat de Organziație în eforturile de reformă ale României.
El a reiterat angajamentul autorităţilor de a continua acest proces. A fost salutată, de asemenea, implicarea OCDE în susţinerea şi reconstrucţia Ucrainei. Preşedintele Iohannis a subliniat sprijinul continuu al României pentru Ucraina în contextul conflictului cu Federaţia Rusă.
Mathias Cormann a felicitat România pentru progresele făcute
În acelaşi timp, Secretarul General Mathias Cormann a felicitat România pentru progresele făcute în cadrul aderării la Organizație. El a exprimat optimismul său cu privire la finalizarea acestui proces până cel târziu în prima jumătate a anului 2026.
În plus, a fost subliniată deschiderea OCDE de a sprijini pe deplin România în eforturile sale de aliniere la normele organizaţiei pentru a finaliza cu succes procesul de aderare.